Α Γυμνασίου: μια ώρα Φυσική, έτσι χωρίς Πρόγραμμα
Η εισαγωγή της Φυσικής την τρέχουσα σχολική χρονιά στην Α Γυμνασίου, αποτελούσε αντικείμενο συζήτησης και αίτημα των εκπαιδευτικών ΠΕ04. Η εισαγωγή του χωρίς δοκιμασμένο και θεσπισμένο Αναλυτικό Πρόγραμμα, δημιουργεί αμηχανία για τους διδακτικούς χειρισμούς που θα αναπτυχθούν στα τμήματα της σχολικής χρονιάς 2013-14, που θα αποτελέσουν άθελά τους, τα υποκείμενα αυτού του πανελλαδικής έκτασης εκπαιδευτικού πειραματισμού.

Όσοι αντιλαμβάνονται αυτή την εκπαιδευτική καινοτομία ως ευκαιρία οργανικής σύνδεσης των Αναλυτικών Προγραμμάτων  Επιστήμης στο Δημοτικό με εκείνα του Γυμνασίου ή ακόμα πιο φιλόδοξα ως μια καινούργια αρχή στη διδασκαλία της Φυσικής, λαμβάνουν, πρέπει να λαμβάνουν κατά νου δυο ισχυρά εμπειρικά τεκμήρια. Την αρνητική αντιμετώπιση της Φυσικής από τους μαθητές, τουλάχιστον σε σχέση με Χημεία και Βιολογία στο Γυμνάσιο, ενδεχομένως λόγω του πιο αφηρημένου χαρακτήρα της (γενικοί νόμοι και φορμαλισμός).  Και το ότι δεν έχει αναπτυχθεί εργαστηριακή παράδοση στη διδασκαλία, παρά τις συστηματικές κατευθύνσεις που δίνουν οι Σχολικοί Σύμβουλοι και τις ενθουσιώδεις και επίμονες προσπάθειες συναδέλφων που στηρίζουν τα ΕΚΦΕ. 
Οι ΠΕ04 που «αναπνέουν την κιμωλία της τάξης» και εκφράζονται για την συγκεκριμένη καινοτομία και τη διαχείρισή της, όπως προκύπτει από τον διαδικτυακό διάλογο που αναπτύσσεται, φαίνεται να συγκλίνουν σε τρεις γενικές διδακτικές προσεγγίσεις. Ο κοινός παρονομαστής που ερμηνεύει τις τρεις προσεγγίσεις, θα μπορούσε να αποδοθεί στις αρνητικές εμπειρίες της φορμαλιστικής διδασκαλίας της Φυσικής. Αυτή όμως η διαπίστωση έχει μικρή αξία στην εξειδίκευση που απαιτείται κατά το σχεδιασμό διδακτικών «σεναρίων» ή φύλλων εργασίας. 
Οι τρεις γενικές διδακτικές προσεγγίσεις που θεωρώ ότι αναδεικνύονται από τη γενική συζήτηση που έχει εξελιχθεί, καταγράφονται στη συνέχεια. Παράλληλα καταβάλω προσπάθεια να τις διερευνήσω και να τις εξειδικεύσω με στόχο, να οδηγήσουν στην παραγωγή διδακτικού υλικού. 

Οι διδακτικές προτάσεις και τα σχετικά υλικά, θα πρέπει να προκαλούν το ενδιαφέρον των μαθητών  
Τι είναι αυτό το άπιαστο που το λένε «ενδιαφέρον» και όλοι –πολιτικοί, διαφημιστές, διαμορφωτές της κοινής γνώμης, πωλητές- το αναζητούν στους πληθυσμούς που απευθύνονται; Οι εκπαιδευτικοί π.χ. συχνά συγχέουν με τα δικά τους ενδιαφέροντα με αυτά των μαθητών τους. Θα μπορούσαν τα νεανικά στυλ έκφρασης, κουλτούρας ή υποκουλτούρας να σηματοδοτήσουν μια γλώσσα επικοινωνίας με «ενδιαφέρον»; Ποια απ’ αυτά μπορούν να μεταφερθούν σε μια σχολική τάξη εισαγωγικής Φυσικής; Είναι νόμιμα και συμβατά με το σημερινό εκπαιδευτικό πλαίσιο; Αυτό το πολυπαραμετρικό ερώτημα απαιτεί στοχαστική εξειδίκευση για να μην οδηγήσει σε χαοτική συζήτηση. Δυο σχετικά ασφαλείς παράμετροι που σχετίζουν τη νεανική κουλτούρα και τη διδασκαλία είναι η χρήση της γλώσσας της κινούμενης εικόνας (you tube) και η επιλογή επίκαιρων γεγονότων και ερωτημάτων σχετικών με την επιστήμη. Αντιπαράδειγμα που περιγράφει τις αποτυχίες διδακτικών σχεδιασμών προς  την κατεύθυνση ανάδειξης «ενδιαφερόντων θεμάτων», αποτελεί η επιλογή αθλητικών περιβαλλόντων ως πλαίσιο για τη μελέτη εννοιών και νόμων της Μηχανικής, αφού στην περίπτωση των φιλάθλων-μαθητών το ερώτημα αφορά τις πρακτικές για σκοράρισμα από τη θέση του κόρνερ παρά η φυσική του «φάλτσου». Αν αυτά τα δυο μπορούσαν να συνδεθούν, δηλαδή να σκέφτεται ο μαθητής-παίχτης με τη διατήρηση της στροφορμής και να δοκιμάζει να πλησιάσει  τις επιδόσεις του Ρομπέρτο Κάρλος στο γήπεδο, τότε η διδακτική προσέγγιση δικαιώνεται. Ως αιτία της αποτυχίας του εγχειρήματος, εκτιμώ τον υψηλό βαθμό αφαίρεσης της διαπραγμάτευσης σε σχέση με τη φύση της ενασχόλησης με τον αθλητισμό, που παραπέμπει σε δράση ή virtual δράση από τον καναπέ. Το ενδιαφέρον για τέτοιες προσεγγίσεις  δεν είναι άγνωστο. Απασχολεί κυρίως μη μαθητικούς πληθυσμούς, τους φανατικούς της επιστήμης και της τεχνολογίας δηλαδή τους εμβληματικούς της αφηρημένης που παράλληλα είναι και αθεράπευτα φίλαθλοι.   
Οι διδακτικές προτάσεις και τα σχετικά υλικά, θα πρέπει να διαχειρίζονται τη μελέτη φαινομένων που προκαλούν αυθεντικά ερωτήματα και όχι φορμαλιστικές πειραματικές διαδικασίες επιβεβαίωσης φυσικών νόμων 
Ως αυθεντικά ερωτήματα εννοούνται εκείνα που στην καλύτερη περίπτωση αρθρώνονται αυθόρμητα από (αρκετά) μαθητικά στόματα και πυροδοτούνται από τον διδάσκοντα που σχεδιάζει και αναδεικνύει τις ερεθιστικές, για τον εκάστοτε μαθητικό πληθυσμό, όψεις των φυσικών φαινομένων. 
Ως φορμαλιστικές πειραματικές διαδικασίες εννοούνται π.χ. η εξοικείωση και εκμάθηση λήψης μετρήσεων μήκους, όγκου κτλ, ερήμην ενός ερωτήματος που έχει νόημα για τον μαθητή. Και η μεθοδολογία της Επιστήμης προτείνεται ως ένα από τα ενδεικνυόμενα προς διδασκαλία περιεχόμενα. Είναι όμως ικανή, με τις εφαρμοζόμενες πρακτικές, να δημιουργήσει ερωτήματα για ένα μαθητή της Α Γυμνασίου, που επιχειρεί να κάνει τα πρώτα σταθερά βήματα σε «αυτό που το λέμε Φυσική», αν υποθέσουμε ότι στο Δημοτικό «μπουσούλισε»,  στο Λύκειο προορίζεται να δοκιμάσει «ορειβασία» και στη συνέχεια «αναρριχήσεις». Η πειραματική  μέθοδος λήψης μετρήσεων είναι προτεινόμενο αντικείμενο του Αναλυτικού Προγράμματος της Α Γυμνασίου. Πώς όμως θα μπορέσει να προκαλέσει τους μαθητές να ασχοληθούν μ’ αυτό; Υποθέτω ότι η μέτρηση του μήκους του θρανίου δεν είναι ένα «προκλητικό» ερώτημα.  
Ξανά λοιπόν το «ενδιαφέρον» στο προκείμενο.  Οι μετρικοί κανόνες γεωμετρικού τύπου που ανέσυρε από το παρελθόν και εξειδίκευσε στα εικαστικά ο Νταβίντσι (χρυσή τομή-αρχαία αρχιτεκτονική, αριθμοί Fibonacci-αριθμοί της φύσης) αποτελούν κομμάτι του ανθρώπινου πολιτισμού. Όχι της αφηρημένης εκδοχής του, αλλά αυτής που χειρίζεται τα αρχέτυπα.  Τι θα επέλεγε ένας σύγχρονος δάσκαλος απ’ αυτόν τον πολιτισμό που κληροδοτεί ο άνθρωπος της Αναγέννησης για τις μετρήσεις μήκους; Τις μετρικές σχέσεις στο ανθρώπινο σώμα; Τις μετρικές σχέσεις στον Παρθενώνα; Στις πυραμίδες; Στους πίνακες του Λεονάρντο; Στη διάταξη των πετάλων του ηλίανθου; Στη δομή του κελύφους του ναυτίλου; Όλα αυτά μαζί; Η απάντηση διευκολύνεται αν τεθούν χρονικές δεσμεύσεις, π.χ. μια διδακτική ώρα για μετρήσεις μήκους ή το κοινωνικό – πολιτιστικό πλαίσιο των μαθητών της τάξης (π.χ. τάξη καλλιτεχνικού σχολείου ή τάξη σε περιοχή μέσα στη φύση). Επίσης, είναι νόμιμο να αναζητηθεί η χρυσή τομή στις αποστάσεις που έχουν (κάποιες) αρχαίες πόλεις μεταξύ τους; Να διερευνηθεί δηλαδή, στα πλαίσια των μετρήσεων μήκους, η αξία της Γεωμετρικής Αριθμολογίας  που αίρει την καταγωγή της από τους μεταφυσικούς Πυθαγόρειους και έχει ακόμα ακροατήριο. Σ’ ένα τέτοιο εγχείρημα δοκιμάζονται και τα όρια της επιστημονικής μεθοδολογίας, όπως θα την χειριστεί ο καθηγητής στην τάξη, με προφανή  κίνδυνο να ηττηθεί η (επιστημονική) άποψή της οποίας θεωρητικά είναι φορέας. Παρόλα αυτά, θα έχει δημιουργηθεί αυθεντικό διδακτικό περιβάλλον αφού σε αυτή τη σκοτεινή περιοχή, διακυβεύεται η αυθεντία του δασκάλου. Αυτό συμβαίνει και με τα πειράματα που θυμούνται έντονα όλοι οι μαθητές και βέβαια είναι εκείνα που απέτυχαν παταγωδώς. Διευκρινίζω ότι η ισχυρή ανάμνηση αποτελεί μέτρο της έντασης που εξελίχθηκε η διδασκαλία στην τάξη, δεν αποτελεί απαραίτητα και μέτρο του νοήματος που οικοδομήθηκε στα πλαίσια του μαθήματος «Φυσική». 
Αναζητώντας πώς οικοδομείται ή ατονεί η συγκέντρωση και το νόημα, καταφεύγουμε σε εμπειρίες από τυπικές φορμαλιστικές πειραματικές δραστηριότητες. Μια εκδοχή των φορμαλιστικών διαδικασιών που εξελίσσονται σύμφωνα με τις τρέχουσες διδακτικές πρακτικές, είναι οι πειραματικές επιβεβαιώσεις νόμων. Η περίπτωση της επιβεβαίωσης του νόμου του Χουκ αποτελεί ένα παράδειγμα. Έχει υιοθετηθεί από την πλειοψηφία αυτών που κατασκευάζουν διδακτικά υλικά, γιατί υλοποιείται με αποδεκτή ακρίβεια από τις μαθητικές ομάδες εργασίας. Το τελικό όμως προϊόν (βαθμονομημένο ελατήριο) είναι γελοιογραφία ενός δυναμόμετρου του εμπορίου και δεν δημιουργεί εστίαση, η δε γνώση που επιχειρείται να οικοδομηθεί είναι η γραμμική αναλογία δύναμης-απομάκρυνσης. Αυτή όμως η σχέση είναι προφανής και θεωρητικά αναμενόμενη από τους μαθητές, αφού ο πρωτογενής τρόπος που επιχειρηματολογούν είναι η γραμμική αιτιότητα (μια αιτία-ένα αποτέλεσμα, μεγαλώνει το ένα-μεγαλώνει το άλλο). Δυναμικό  πλαίσιο για οικοδόμηση εννοιών και για την «ανακάλυψη» νόμων από ένα μαθητή που έχει εστιάσει στο πρόβλημα, θα αποτελούσε η αμφισβήτηση της γραμμικής αναλογικής υπόθεσης. Ο Χουκ και όσοι διαθέτουν μεταγνωστική ματιά στη Φυσική, την θεώρησε σημαντική, διότι ως ευρηματικός πειραματικός αντιλαμβανόταν ότι η ανάδειξη γραμμικών αναλογιών στον κόσμο των υλικών αποτελεί την εξαίρεση. Η δε κατασκευή με ελατό ατσάλινο σύρμα διάταξης, με το γνωστό ελικοειδές σχήμα, που υπακούει σε γραμμική αναλογία, αποτελεί εξαίρεση και τεχνικό επίτευγμα. Όπως και η ομογένεια του μαγνητικού πεδίου επιτυγχάνεται στο χώρο που περιβάλλεται από αντίστοιχη ισόμορφη διάταξη με το ελατήριο, αλλά με χάλκινο σύρμα. Κάποιοι συνάδελφοι επιδίωξαν να δώσουν ένταση σ’ αυτή την εργαστηριακή πρακτική, που οι μετρήσεις «πάνε καλά» αλλά απουσιάζει το νόημα. Μετασχημάτισαν την παιγνιώδη διάθεση των μαθητών να ταλαντώνουν σε ακραίες θέσεις τα ελατήρια στη διάρκεια του εργαστηρίου, σε διδακτική προτροπή. Ζητούν να βρεθεί το όριο πέρα από το οποίο η συμπεριφορά του ελατηρίου σταματά να είναι η αναμενόμενη γραμμική. Δηλαδή τη δύναμη πέραν της οποίας ξεκινά η πλαστική περιοχή παραμόρφωσης. Αυτός ο μετασχηματισμός προσέδωσε στη δραστηριότητα και ένταση και νόημα. Κόστος; Τα παραμορφωμένα ελατήρια. Γιατί υπάρχει χρυσός κανόνας και στη διδακτική.  
Θα πρέπει επομένως να τεθούν στο περιθώριο δραστηριότητες που με διδακτικό αυταρχισμό προτρέπουν τους μαθητές, στη μελέτη της «ελεύθερης» πτώσης, να πολλαπλασιάσουν το χρόνο με το εαυτό του, να διαιρέσουν το αποτέλεσμα με το ύψος και να αναδείξουν τη σταθερότητα του λόγου; Όχι, εφόσον έχει αποκατασταθεί εμπιστοσύνη των μαθητών προς τους διδακτικούς χειρισμούς του δάσκαλου. Δηλαδή όταν υπάρχει η προσδοκία στην τάξη, ότι αυτή η βαρετή «συνταγή μαγειρικής» στο τέλος του εργαστηρίου θα παρασκευάσει «νόστιμο γεύμα». Και αυτή η διδακτική προϋπόθεση δεν είναι δεδομένη σε εισαγωγικά μαθήματα Φυσικής.  

Οι διδακτικές προτάσεις, θα πρέπει να παραπέμπουν σε μάλλον ποιοτικές παρά ποσοτικές διαπραγματεύσεις και ερμηνείες

Η ποιοτική διαπραγμάτευση της επιστήμης σε σχολικό επίπεδο έχει διαμορφώσει ορισμένες γνωστές και μάλλον αποδεκτές στα λόγια γραμμές πλεύσης.

· Τη σχετική σύγκριση μεγεθών. Π.χ. μετρήσεις χωρικών μεγεθών με μέτρο το ανθρώπινο σώμα

· Αντίληψη των φυσικών μεγεθών μέσω της καθημερινής-βιωματικής εμπειρίας. Κυρίως σε ζητήματα ασφάλειας. Π.χ. η περίπτωση της διαφορετικής λειτουργίας του βάρους τραυματία μαθητή κατά τη μεταφορά του στο ιατρείο με αυτοσχέδιο φορείο παρά στα χέρια από δυο συμμαθητές του
· Αντίληψη της σχέσης του μικρόκοσμου και του μακρόκοσμου με μέτρο το ανθρώπινο σώμα 
· Την «ανακάλυψη» εμπειρικών κανόνων και στη συνέχεια γενικευμένων προτάσεων που περιγράφουν ικανοποιητικά τους φυσικούς νόμους
· Εκτεταμένη χρήση αναλογιών και μεταφορών κατά τη διαπραγμάτευση. Οι Τεχνολογίες Πληροφοριών και Επικοινωνιών αποτελούν προτεραιότητα για το ζήτημα. 
· Έμφαση στις περιγραφές σε καθημερινή γλώσσα και στη συνέχεια στη δημιουργία πολλαπλών αναπαραστάσεων με εικονιστικές-σχηματικές περιγραφές αυξανόμενης αφαίρεσης, που θα μπορούσαν να καταλήγουν σε διαγραμματικές αναπαραστάσεις με διαγράμματα ροής και ποιοτικές διαγραμματικές απεικονίσεις (διαγράμματα χωρίς αριθμούς και σχετικές κλίμακες)

Το τελευταίο σημείο που αφορά τις περιγραφές σε καθημερινή γλώσσα είναι προϋπόθεση αλλά και ζητούμενο. Αφού  το πρωταρχικό συστατικό ενός μαθήματος αποτελεί η συμμετοχή των μαθητών.
Η ποιοτική διαπραγμάτευση της Φυσικής, που ως γνωστόν «είναι γραμμένη σε μαθηματική γλώσσα» αναπόφευκτα δημιουργεί απόσταση από τις αντίστοιχες διατυπώσεις της Φυσικής όπως τις αντιλαμβάνονται οι ειδικοί κάθε κλάδου στις μονογραφίες τους ή πιο χαλαρά όπως τις συνοψίζουν σε διεθνώς αποδεκτά πανεπιστημιακά εγχειρίδια «Γενικής Φυσικής». 
Η ανάπτυξη πειραματικών δραστηριοτήτων που στοχεύουν στο ενδιαφέρον των μαθητών, εκτιμώ ότι δεν έχει ως βαθύτερο εμπόδιο τους τεχνικούς  χειρισμούς των υλικών, αλλά την ετεροβαρή επιλογή του διδάσκοντα μεταξύ των δυο εκφράσεων της ίδιας εμβληματικής προσωπικότητας.  Του «Νεύτωνα των Principia», δηλαδή των θριαμβευτικών ορθολογικών μοντέλων και του «Νεύτωνα αλχημιστή» των φιλόδοξων πειραμάτων και των σκοτεινών υποθέσεων. Οι φυσικοί βρίσκονται μέσα στο παράδειγμα του «Νεύτωνα των Principia». Οι δάσκαλοι της Φυσικής αντιμετωπίζουν δυσκολία να εντάξουν τους μαθητές τους σε αυτό το σκληρό εννοιολογικά παράδειγμα. Μήπως θα πρέπει να το μπολιάσουν τη διδασκαλία τους και με στοιχεία από τον «αλχημιστή Νεύτωνα»; Αξίζει να τολμήσουν να διαχειριστούν εντυπωσιακά πειράματα (χωρίς εκ μέρους του διδάσκοντος έτοιμες ορθολογικές απαντήσεις) και σκοτεινά ερωτήματα (ανέφερα τη Γεωμετρική Αριθμολογία); 
Κανείς δε διανοείται ή δεν έχει ακόμα ισχυρά επιχειρήματα  για να προτείνει, διδασκαλία μοντέλων ασύμβατων με την επιστήμη. Η συζήτηση αναζητά το μέτρο του με πόση ένταση και δράση μπορεί να φορτώσει ένα μάθημα Φυσικής και πόση εννοιολογική διαπραγμάτευση πρέπει να αφαιρέσει, ανάλογα με την ηλικία των μαθητών και τον διατιθέμενο χρόνο. Αποδεχόμενοι την διδακτική προϋπόθεση του διδάσκοντος να είναι σαφής και λιτός –οι μικροί μαθητές δεν αντέχουν μακρές συζητήσεις για φυσικά μοντέλα- είναι νόμιμο να ισχυριστεί ερμηνεύοντας εισαγωγικά πειράματα θερμότητας, ότι στο νερό «αποθηκεύεται» θερμότητα; ή πώς αυτό που μεταφέρεται στα καλώδια  είναι ηλεκτρική ενέργεια και όχι ηλεκτρικό έργο; ή ότι η παραμονή των πιάτων στο τραπέζι, όταν το τραπεζομάντηλο ανασύρεται πολύ γρήγορα αποτελεί έκφραση της «αδράνειας» και όχι  του αδρανειακού χαρακτήρα της μάζας όπως την εκφράζει ο 2ος Νόμος; Υπάρχει διάθεση να επιχειρήσουμε να «σώσουμε τα εντυπωσιακά φαινόμενα» χάριν μιας ενεργού μαθητικής τάξης ή θα επιμείνουμε στο ρόλο των «πουριτανών θεματοφυλάκων των Principia»; 

Και τα δυο στο ίδιο μέτρο δεν γίνονται.
Τις αντιλήψεις και τις ερωτήσεις που σας εξέθεσα, άλλες τις όξυνα και άλλες τις λείανα κατά τη διάρκεια έντονων πολύωρων συζητήσεων με τον Ανδρέα Κασσέτα. Η αστείρευτη νεανική του επιμονή, η  οξύτητα των επιχειρημάτων του, η ασφαλής γνώση της Φυσικής που κατέχει, η διδακτική του ωριμότητα και η ευγένεια που αντιμετώπισε τις αυθάδειες παρατηρήσεις μου, με έκαναν να απολαύσω το ρόλο του μαθητή. 
Αυτές οι αντιλήψεις και ερωτήσεις είναι αυτονόητο ότι θα κριθούν αυτόνομα. Παρακαλώ όμως να ελεγχθούν και από τα φύλλα εργασίας που παραθέτω, όπου επιχειρώ την εξειδίκευσή τους.
Σχετικά με τα φύλλα εργασίας:

1. Επιχειρούνται να είναι το πολύ δισέλιδα, ώστε να «χωρούν» στο διδακτικό 40λεπτο.
2. Δίδονται για επεξεργασία στο σπίτι, χωρίς να έχει προηγηθεί μάθημα. Μελετώνται συμπληρωμένα στην τάξη.

3. Οι οδηγίες που καθοδηγούν τις δραστηριότητες γίνονται συνήθως με βίντεο (you tube) και απαιτούν, τις περισσότερες φορές απλά υλικά.

4. Ενισχύεται η ομαδική επεξεργασία, στο σπίτι και η ομαδική παρουσίαση στο σχολείο.
